മുല്ലപ്പെരിയാര് ഡാം തുറക്കുന്നതിനുള്ള തയ്യാറെടുപ്പുകള് പൂര്ത്തീകരിച്ചെന്ന് മന്ത്രി ക്യാംപുകള് സജ്ജം, സുരക്ഷ ഉറപ്പാക്കും ഇടുക്കി: മുല്ലപ്പെരിയാര് ഡാം തുറക്കാനുള്ള എല്ലാ തയ്യാറെടുപ്പുകളും പൂര്ത്തീകരിച്ചതായി ജലവിഭവ മന്ത്രി റോഷി അഗസ്റ്റിന്. ആശങ്കപ്പെടേണ്ട സാഹചര്യമില്ല, റവന്യു വകുപ്പ് കര്ശന നിര്ദേശങ്ങള് നല്കിക്കഴിഞ്ഞു. പെരിയാര് തീരദേശവാസികളുടെ സുരക്ഷ ഉറപ്പാക്കുമെന്നും മന്ത്രി ഉറപ്പു നല്കി. ഇരുപതിലധികം ക്യാംപുകള് സജ്ജമാക്കിയിട്ടുണ്ട്. വിവിധ വകുപ്പുകളുടെ സഹകരണത്തോടെയാകും പ്രവര്ത്തനങ്ങള് ഏകോപിപ്പിക്കുകയെന്നും മന്ത്രി പറഞ്ഞു. വെള്ളം ഒഴുകി പോകുന്ന വഴിയിലെ തടസ്സങ്ങള് നീക്കം ചെയ്തു. മനുഷ്യസാധ്യമായി ചെയ്യാന് കഴിയുന്നതെല്ലാം ചെയ്തെന്നും മന്ത്രി പറഞ്ഞു.തമിഴ്നാടിന്റെ തീരുമാനം ആശാവഹമാണെന്ന് മന്ത്രി കൂട്ടിച്ചേര്ത്തു. മുല്ലപ്പെരിയാറില് നീരൊഴുക്ക് വര്ധിച്ച സാഹചര്യത്തില് ജലനിരപ്പ് 138.10 അടി ആയി ഉയര്ന്നിട്ടുണ്ട്. ഇന്ന് പുലര്ച്ചെ മൂന്നുമണിക്കാണ് ജലനിരപ്പ് 138 അടി പിന്നിട്ടത്. സെക്കന്റില് 5800 ഘനയടി വെള്ളമാണ് ഒഴുകിയെത്തുന്നത്. സ്പില്വെ നാളെ രാവിലെ ഏഴ് മണിക്ക് തുറക്കുമെന്ന് തമിഴ്നാട് സര്ക്കാര് കേരളത്തെ അറിയിച്ചിട്ടുണ്ട്.